Ford épület

A Ford épület a Willamette Egyetem oktatási épülete az Amerikai Egyesült Államok Oregon államának Salem városában. A 3900 négyzetméteres épület rendelkezik a LEED arany fokozatú energiahatékonysági tanúsítványával. Névadója az építkezésre nyolcmillió dollárt adományozó Hallie Ford. Története Az épület tervei 2006 januárjáig visszanyúlnak, amikor az egyetem 8–12 millió dolláros beruházást tervezett. Az év októberében nyolcmillió dollár anonim adományt kaptak; később kiderült, hogy az ajándékozó Hallie Ford, az épületet róla nevezték el. A tervek szerint a tizenhatmillió dollárból felépítendő létesítményben az informatikai, valamint a matematika-, média- és retorikatanszékek foglaltak volna helyet, valamint az oktatói létszám huszonöt fővel nőtt volna. A campus északkeleti részén elhelyezkedő épület átadását 2009-re tervezték. A földmunkák 2007 decemberében kezdődtek. Egyes fákat átültettek, másokat pedig az építkezésnél hasznosítottak. Az épület tervezésével a Hennebery Eddy Architectst bízták meg, a főépítész Timothy R. Eddy volt. A LEED arany fokozatú energiahatékonysági tanúsítványát megcélzó beruházás fővállalkozója a Hoffman Construction, kertépítője Joshua Carlson volt. A tervezett 4300 négyzetméter helyett végül 4200 négyzetméter épült fel. Az egyik alvállalkozóval szembeni vita miatt az asztalosok regionális szervezete az intézményhez demonstrációt szervezett. A környezetbarát megoldásoknak köszönhetően 2009-ben az egyetem 2009-ben felkerült a Sierra Club listájára. Az épületet a környezetvédelmi 2030 Challenge Awardsra is jelölték. Leírás A Hennebery Eddy Architects által tervezett létesítmény a Gatke épület és a Kapitólium közelében helyezkedik el; 1996, az Olin Tudományközpont átadása óta az egyetem első új épülete. Az intézmény vezetősége reménykedett, hogy az építkezéssel a campus korábban nem látogatott része is népszerűbb lesz, emellett számos környezetbarát megoldást is terveztek. Az építkezésnél hosszú élettartamú téglát, követ, rezet és más anyagokat használtak; a külső homlokzat téglaborítású, a tető rézből készült. A klimatizálást kiszorításos szellőzéssel oldják meg, a tetőn pedig napelemeket helyeztek el; az építkezésnél újrahasznosított anyagokat használtak, a belső terek megvilágításánál pedig maximalizálták a természetes fény felhasználását. Az épület energiafelhasználása a hasonló létesítményekhez képest 58%-kal alacsonyabb. A létesítmény 2009. december 10-én elnyerte a LEED arany fokozatú energiahatékonysági tanúsítványát. A Ford épületben a bölcsészettudományi főiskola tanszékei, valamint az informatikai, matematikai és filmművészeti képzések találhatóak. Filmstúdiót, vetítőszobát és koncerttermet is kialakítottak. A földszinten stúdió és galéria, az emeleteken laboratóriumok, tantermek és irodák találhatók. Az emeleteken a tanszékek közötti közreműködést segítő tereket is kijelöltek. Jegyzetek Fordítás Ez a szócikk részben vagy egészben a Ford Hall (Willamette University) című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk New Metal on Campus (angolul) Hennebery Eddy Architects (angolul)